Nevinnomissk

**Nevinnomissk** () om Venäman lidn da lidnümbrik Stavropolin randan suvipäivlaskmas. Se om randan nellänz' lidn eläjiden lugun mödhe, om ümbärtud Kočubejevskojen rajonan territorijal.

## Istorii
Eländpunktan aluz om pandud vl 1825 kuti *Nevinnomisskai*-stanic () läz ühtennimišt lidnust. Vozil 1872−1875 saudihe raudted lidnannoks. Stanic sai lidnan statusad vl 1939, nimitihe nügüdläižikš. Vspäi 1936 vhesai 1948 saudihe Nevinnomisskan kanalad. Vozil 1942 (eloku) — 1943 (21. viluku) lidn oli okkupiruidud nacistižen Germanijan sodavägil. Vn 2002 kezakus lidn eli läbi järedas sur'vedes.

Nevinnomisskan ižandusen päsarak om himine tegimišt: azotühtnendoiden pästand da kodihimijan tegim. Toižed sarakod oma elektroenergetine (Kubanin GES:oiden kaskad, Nevinnomisskan GRES) i sömtegimišt (leibänkombinat, pühävointegim, lihalindkombinat, maidtegim), mugažo elektrotehnine tegim i märičendladimiden edheotand ratas.

## Geografijan andmused

Lidn sijadase ümbärdajan rajonan keskuzpalas, Kavkazan ezimägištol, seižub Kuban-jogen molembil randoil Suren Zelenčukan () lanktendan sijas (hura ližajogi), 320 m ü.m.t. keskmäižel korktusel.

Matkad Stavropolihesai om vižkümne viž kilometrad pohjoižhe. Toine lähine lidn om Čerkessk (Karačajan da Čerkesijan Tazovaldkund) 57 km suvipäivnouzmha avtotedme.

## Tobmuz
Nevinnomissk om lidnümbrikon üks'jäižeks eländpunktaks. Sen territorii jagase üks'toštkümneks lidnanlaptaks.

Lidnan pämez' om sen Administracijan pämez'. Lidnan Duman ezimez' om Aleksandr Medänik vn 2016 sügüz'kuspäi.

## Eläjad
Vn 2010 Venäman rahvahanlugemižen mödhe lidnan eläjiden lugu oli 118 360 ristitud, vn 2021 — 117 562 ristitud. Vl 2017 lidnan ristitišt oli 117 676 eläjad. Kaikiš suremb lidnan ristitišt oli 133 802 eläjad vl 1998.

Rahvahad (enamba 1 % vl 2010): venälaižed — 89,9 %, ukrainalaižed — 2,0 %, armenijalaižed — 1,8 %, toižed rahvahad — 4,8 %, rahvahuden ozutandata — 1,5 %.

Ortodoksižen hristanuskondan ühesa pühäpertid oma saudud lidnas: Jumalanmaman Katken kafedraline päjumalanpert' (letihe vll 1988−1998) i kahesa jumalanpertid. Protestantizman koumen jumalankodikundan pühäpertid oma avaitud.

## Openduz
Lapsiden opendusen aluzkundad oma päivkodid, keskškolad.

Professionaližen keskopendusen aluzkundad: Nevinnomisskan industrialine i himiž-tehnologine kolledžad, ekonomiž-oiktuzline i energetine tehnikumad, Pohjoižkavkazan medkolledžan filial. Anttas üläopendust: Nevinnomisskan valdkundaline gumanitariž-tehnine institut, Nevinnomisskan ekonomikan, ohjandusen da oiktusen institut, Nevinnomisskan tehnologine institut (Pohjoižkavkazan fedraližen universitetan filial, Stavropol').

## Galerei

Обелиск "Вечная слава" установленный в честь 50-летия советской власти.jpg|«Igähine hoštuz»-muštpacaz (2017)
Головное.jpg|Nevinnomisskan kanalan päsauvuz lidnan lodehes (2014)
Собор Покрова Пресвятой Богородицы в Невинномысске.jpg|Jumalanmaman Katken kafedraline päjumalanpert', vn 2013 nägu
Церковь Серафима Саровского в Невинномысске.jpg|Ph. Serafim Sarovalaižen jumalanpert', vn 2021 nägu
Невинномысская ГРЭС 2.jpg|Nevinnomisskan GRES vl 2015
Дворец культуры им. Горького.jpg|Kul'turkeskuz Gor'kijan nimed (2021)
СКК "Олимп".jpg|«Olimp»-sportkompleks (2014)
Ледовый дворец "Олимпийский".jpg|*Olimpiiskii*-jäpert'kulu (2019)
Железнодорожный вокзал в г. Невинномысске.jpg|*Nevinnomisskai*-päraudtestancijan sauvuz da torg senno vl 2019


## Homaičendad


## Irdkosketused
* Lidnan Duman oficialine sait (''dumanev.ru''). 
* Lidnan administracijan oficialine sait (''nevadm.ru'').